b"\n_START_ARTICLE_\nNeustrija\n_START_SECTION_\nMeroving\xc5\xb3 karalyst\xc4\x97\n_START_PARAGRAPH_\nTeritorija tapo atskiru regionu po Chlodvigo (vald\xc5\xbeiusio 482\xe2\x80\x93511\xc2\xa0m.) mirties, kai jo s\xc5\xabn\xc5\xabs pasidalijo jo \xc5\xbeemes. 511\xc2\xa0m., mirus frank\xc5\xb3 karaliui Chlodvigui, suformuota viena i\xc5\xa1 keturi\xc5\xb3 karalys\xc4\x8di\xc5\xb3, kuri\xc4\x85 sudar\xc4\x97 \xc5\xbeem\xc4\x97s, ap\xc4\x97musios pagrindin\xc4\xaf Chlodvigo domen\xc4\x85, taip pat dal\xc4\xaf pie\xc4\x8diau buvusi\xc5\xb3 teritorij\xc5\xb3, anks\xc4\x8diau priklausiusi\xc5\xb3 Suasono domenui._NEWLINE_Nuolatiniai Chlodvigo palikuoni\xc5\xb3 teritorij\xc5\xb3 perdalijimai suk\xc4\x97l\xc4\x97 daug var\xc5\xbeymosi d\xc4\x97l \xc5\xbeemi\xc5\xb3, tod\xc4\x97l Neustrija daugiau kaip du \xc5\xa1imtus met\xc5\xb3 beveik be perstojo kovojo su Austrazija\xc2\xa0\xe2\x80\x93 rytine Frank\xc5\xb3 karalyst\xc4\x97s dalimi ir su Orleano karalyste._NEWLINE_Ne\xc5\xbei\xc5\xabrint kar\xc5\xb3, Neustrija ir Austrazija keliskart trumpam buvo susivienijusios. Pirm\xc4\x85 kart\xc4\x85 tai nutiko 558\xe2\x80\x93562\xc2\xa0m., frank\xc5\xb3 \xc5\xbeemes suvienijus Neustrijos Chlotarui I. Po jo mirties susiskaldymas v\xc4\x97l atkurtas. Karas d\xc4\x97l vald\xc5\xbeios v\xc4\x97l prasid\xc4\x97jo valdant Neustrijos karalienei Fredegundai (566\xe2\x80\x93584\xc2\xa0m. vald\xc5\xbeiusio karaliaus Chilperiko I na\xc5\xa1l\xc4\x97), naujojo karaliaus Chlotaro II (vald\xc5\xbeiusio 584\xe2\x80\x93628\xc2\xa0m.) motinai._NEWLINE_Po motinos mirties 597\xc2\xa0m. Chlotaras II toliau kovojo prie\xc5\xa1 Austrazijos karalien\xc4\x99 Brunhild\xc4\x85, kol pasiek\xc4\x97 pergal\xc4\x99 613\xc2\xa0m., kai Brunhildos pasek\xc4\x97jai i\xc5\xa1dav\xc4\x97 sen\xc4\x85j\xc4\x85 karalien\xc4\x99 Chlotarui II, kuris j\xc4\x85 \xc5\xbeiauriai nu\xc5\xbeud\xc4\x97. Brunhilda tris dienas i\xc5\xa1tempta kabojo kankinimo stakl\xc4\x97se, o po to buvo priri\xc5\xa1ta prie keturi\xc5\xb3 \xc5\xbeirg\xc5\xb3, kurie pavaryti \xc4\xaf keturias \xc5\xa1alis nutrauk\xc4\x97 jos gal\xc5\xabnes. Taip Chlotaras II suvienijo dvi karalystes. 628\xe2\x80\x93637\xc2\xa0m. Neustrij\xc4\x85 ir Austrazij\xc4\x85 vald\xc4\x97 jo s\xc5\xabnus Dagobertas I._NEWLINE_633\xc2\xa0m. Austrazijai buvo paskirtas atskiras Meroving\xc5\xb3 dinastijos karalius, ir nuo tada Austrazija buvo valdoma atskirai, i\xc5\xa1skyrus kelet\xc4\x85 paskir\xc5\xb3 atvej\xc5\xb3. Dar kart\xc4\x85 karalystes suvienijo Chlodvigas II, kuris pa\xc5\xa1alino Austrazijos majordom\xc4\x85 Grimoald\xc4\x85 Vyresn\xc4\xafj\xc4\xaf i\xc5\xa1 Arnulfing\xc5\xb3 gimin\xc4\x97s, kuris paband\xc4\x97 nuversti Austrazijos karali\xc5\xb3. 678\xc2\xa0m. Neustrija, valdoma majordomo Ebriono, pajung\xc4\x97 Austrazij\xc4\x85 paskutin\xc4\xaf kart\xc4\x85. Ebrion\xc4\x85 nu\xc5\xbeud\xc4\x97 681\xc2\xa0m. 687\xc2\xa0m. Pipinas i\xc5\xa1 Herstalo, Austrazijos majordomas, ties Tertriu sumu\xc5\xa1\xc4\x97 Neustrij\xc4\x85 ir suvienijo abi karalystes po Austrazijos v\xc4\x97liava._NEWLINE_Pipino palikuonys Karolingai toliau vald\xc4\x97 abi karalystes kaip majordomai. Popie\xc5\xbeiaus Stepono II palaimintas Pipinas Trumpasis formaliai nuvert\xc4\x97 Merovingus ir pats \xc4\x97m\xc4\x97si valdyti abi karalystes. Taip karali\xc5\xa1k\xc4\x85 vald\xc5\xbei\xc4\x85 per\xc4\x97m\xc4\x97 Karolingai. Neustrija, Austrazija ir Burgundija buvo suvienytos vienos vald\xc5\xbeios, ir pavadinimai Neustrija ir Austrazija palaipsniui nunyko.\n_START_SECTION_\nKaroling\xc5\xb3 pakaralyst\xc4\x97\n_START_PARAGRAPH_\n748\xc2\xa0m. broliai karalius Pipinas Trumpasis ir majordomas Karlomanas perdav\xc4\x97 savo jaunesniajam broliui Grifui dvylika Neustrijos grafys\xc4\x8di\xc5\xb3 su centru Le Mane. \xc5\xa0i valda buvo pavadinta Maino hercogyste (lot. ducatus Cenomannicus), ir \xc5\xa1is pavadinimas beveik \xc5\xa1imt\xc4\x85 met\xc5\xb3 konkuravo su pavadinimu Neustrijos karalyst\xc4\x97._NEWLINE_\xc5\xbdodis Neustrija \xc4\x97m\xc4\x97 reik\xc5\xa1ti 'kra\xc5\xa1tas tarp Senos ir Luaros' tuo metu, kai Karolis Didysis atidav\xc4\x97 j\xc4\xaf 790\xc2\xa0m. savo vyresniajam s\xc5\xabnui Karoliui Jaunesniajam kaip pakaralyst\xc4\x99. Tuo metu svarbiausias pakaralyst\xc4\x97s miestas buvo Le Manas, kuriame buvo Karolio karali\xc5\xa1kieji r\xc5\xabmai. Valdant Karoling\xc5\xb3 dinastijai Neustrijos karali\xc5\xb3 u\xc5\xbeduotis buvo ginti Frank\xc5\xb3 \xc5\xbeemes nuo breton\xc5\xb3._NEWLINE_817\xc2\xa0m. Liudvikas Pamaldusis padovanojo Neustrij\xc4\x85 savo vyriausiajam s\xc5\xabnui Lotarui I. Po 831\xc2\xa0m. Lotaro I mai\xc5\xa1to jos atidav\xc4\x97 karalyst\xc4\x99 Akvitanijos karaliui Pepinui I, o po \xc5\xa1io mirties 838\xc2\xa0m.\xc2\xa0\xe2\x80\x93 Karoliui Plikajam._NEWLINE__NEWLINE_Neustrija kartu su Akvitanija sudar\xc4\x97 didel\xc4\x99 dal\xc4\xaf Karolio Vakar\xc5\xb3 Frank\xc5\xb3 karalyst\xc4\x97s, kuri buvo suformuota pagal 843\xc2\xa0m. Verdeno sutart\xc4\xaf. Karolis t\xc4\x99s\xc4\x97 tradicij\xc4\x85 savo vyriausi\xc4\x85 s\xc5\xabn\xc5\xb3 paskirti valdyti Neustrij\xc4\x85 su dvaru Le Mane. Jis Liudvik\xc4\x85 Mikni\xc5\xb3 padar\xc4\x97 karaliumi 856\xc2\xa0m. Liudvikas ved\xc4\x97 Bretan\xc4\x97s hercogo Erispo (kartais vadinto Bretan\xc4\x97s karaliumi) dukr\xc4\x85. Liudvikas Miknius buvo paskutinis frank\xc5\xb3 karalius, t\xc4\x97vo paskirtas valdyti Neustrij\xc4\x85. Karoling\xc5\xb3 tradicija sukurti pakaralyst\xc4\x99 s\xc5\xabnums i\xc5\xa1nyko."